**Приложение № 4**

**ПРОЕКТ НА ДОГОВОР**

Днес, \_\_\_\_\_\_\_\_\_\_ 2018 г. в гр. София между:

1. **Изпълнителна агенция „Главна инспекция по труда“**, представлявана от Атанас Ангелов Чернаев, директор на дирекция „Инспекция по труда – Пловдив“ и Ръководител на проект BG05M9OP001-3.009 „Контрол на командированите лица“, в качеството му на ВЪЗЛОЖИТЕЛ, съгласно Заповед №ДОК17001825/01.03.2017г., и Виктория Събчева Вачкова, счетоводител на проект BG05M9OP001-3.009 „Контрол на командированите лица“, със седалище и адрес на управление – гр. София, бул. „Княз Александър Дондуков“ № 3, ЕИК 831545394, наречени по-долу ВЪЗЛОЖИТЕЛ, от една страна

и

….…………………………………………………, със седалище и адрес на управление: ………………………........................................, ЕИК................................., представлявано от ……………………………..................……......…, наричан по-долу за краткост ИЗПЪЛНИТЕЛ, от друга страна,

на основание чл. 112 от Закона за обществени поръчки (ЗОП) и Решение № ......................./................ г. на ВЪЗЛОЖИТЕЛЯ за избор на ИЗПЪЛНИТЕЛ за възлагане на обществена поръчка с предмет **„Закупуване на оборудване, необходимо за изпълнение на дейностите по проект BG05M9OP001-3.009 „Контрол на командированите лица“**, се сключи настоящият договор за следното:

**І. ПРЕДМЕТ НА ДОГОВОРА**

**Чл.1. (1)** ВЪЗЛОЖИТЕЛЯТ възлага, а ИЗПЪЛНИТЕЛЯТ се задължава да извърши възмездно доставка, монтаж, тестване и пускане в експлоатация на компютърна и сървърна техника, както и да осигури сервизно обслужване на доставените артикули.

**(2)** Обхватът на доставките и услугите по ал. 1 е подробно посочен и следва да се изпълни в съответствие с предложението за изпълнение на поръчката и ценовото предложение на ИЗПЪЛНИТЕЛЯ (Приложения № 1 и 2) и изискванията на ВЪЗЛОЖИТЕЛЯ, посочени в Техническата спецификация (Приложение 3), неразделна част от настоящия договор.

**(3)** Качеството на доставената техника трябва да съответства на изискванията, посочени в договора и в техническото предложение на ИЗПЪЛНИТЕЛЯ.

**II. ЦЕНА НА ДОГОВОРА И УСЛОВИЯ ЗА ПЛАЩАНЕ**

**Чл. 2. (1)** Общата стойност на доставките по договора е в размер на……............ (словом……………….) лв. без ДДС и ……….(словом ………..) лв. с ДДС, съгласно ценовото предложение на ИЗПЪЛНИТЕЛЯ (Приложение 2), неразделна част от договора.

**(2)** Цената включва всички разходи по качественото изпълнение на поръчката от ИЗПЪЛНИТЕЛЯ.

**(3)** Цената е фиксирана и не подлежи на промяна за срока на действие на договора.

|  |  |  |  |  |
| --- | --- | --- | --- | --- |
| **№** | **Наименование** | **Брой** | **Ед. цена в лв. без ДДС** | **Обща цена в лв. без ДДС** |
|  | Мобилна компютърна конфигурация | 110 |  |  |
|  | Сървър | 1 |  |  |
|  | Обща крайна цена в лева без ДДС  /с думи ……………......................../ | | |  |

**(4)** Цената по ал. 1 се изплаща в лева, по банков път, по банковата сметка на ИЗПЪЛНИТЕЛЯ:

**БАНКА: клон/ офис „...........................................”**

**BIC: ................................................**

**IBAN: ......................................................................**

**(5)** Заплащането на доставената техника се извършва в срок до 30 (тридесет) календарни дни след представяне на следните документи: окончателен приемо-предавателен протокол за доставка, монтаж, тестване и въвеждане в експлоатация, подписан от представители на възложителя и изпълнителя и оригинална фактура, в която се вписва наименованието на проекта - BG05M9OP001-3.009 „Контрол на командированите лица“

**(6)** Когато ИЗПЪЛНИТЕЛЯТ е сключил договор/договори за подизпълнение, ВЪЗЛОЖИТЕЛЯТ извършва окончателно плащане към него, след като бъдат представени доказателства, че ИЗПЪЛНИТЕЛЯТ е заплатил на подизпълнителя/подизпълнителите изпълнените от тях работи, които са приети по реда на чл. 10, ал. 4.

**IІІ. ПРАВА И ЗАДЪЛЖЕНИЯ НА СТРАНИТЕ**

**Чл. 3.** ИЗПЪЛНИТЕЛЯТ се задължава:

**1.** Да изпълни предмета на настоящия Договор, качествено в определените срокове, в съответствие с изискванията, посочени в Техническата спецификация на ВЪЗЛОЖИТЕЛЯ и посоченото в Предложение за изпълнение на обществената поръчка от офертата на ИЗПЪЛНИТЕЛЯ.

**2.** При изпълнение на доставките да спазва всички приложими към предмета на обществената поръчка нормативни изисквания и международни стандарти.

**3.** Да достави, монтира, тества и въведе в експлоатация стоките в договорения срок и да ги предаде, придружени с необходимите документи – гаранционна карта, ръководство за обслужване на български, както и всички други документи, необходими за правилното им функциониране.

**4.** Да осигури гаранционното сервизно обслужване на доставената техника, съгласно техническото предложение на ИЗПЪЛНИТЕЛЯ и Техническата спецификация на ВЪЗЛОЖИТЕЛЯ, считано от датата на подписване на окончателния приемо-предавателен протокол за доставка, монтаж, тестване и пускане в експлоатация на техниката.

**5.** Да предостави технически носител с всички необходими драйвъри за предложената операционна система за нормалното функциониране на предлаганата техника.

**6.** Предлаганата техника да е нова, неупотребявана, в производство в момента и да има поддръжка за нея, да съответства на изискванията на ВЪЗЛОЖИТЕЛЯ и техническата спецификация и да е в текущата продуктова листа на производителя.

**7.** Да осигури за своя сметка товаро-разтоварните дейности и транспорта по доставката до мястото на изпълнение и в случаите на гаранционно сервизно обслужване.

**8.** При извършване на доставка е необходимо представяне от ИЗПЪЛНИТЕЛЯ на брошура или друг документ (на английски или български език), която да потвърждава предложените характеристики на доставената техника.

**9.** Да информира ВЪЗЛОЖИТЕЛЯ за възникнали проблеми при изпълнението на договора за обществена поръчка и за предприетите мерки за тяхното разрешаване;

**10.** Да сключи договор/договори за подизпълнение с посочените в офертата му подизпълнители в срок от 10 (десет) календарни дни от сключване на настоящия договор и да предостави оригинален екземпляр на ВЪЗЛОЖИТЕЛЯ в 3-дневен срок.

**Чл. 4.** ИЗПЪЛНИТЕЛЯТ има право:

**1.** Да иска от ВЪЗЛОЖИТЕЛЯ приемане на изпълнената доставка, в случай, че е изпълнена съгласно условията по настоящия договор;

**2.** Да иска уговореното възнаграждение за изпълнената доставка.

**Чл. 5.** ВЪЗЛОЖИТЕЛЯТ се задължава:

**1.** Да приеме изпълнението от ИЗПЪЛНИТЕЛЯ по реда и при условията на настоящия договор;

**2.** Да заплати дължимата цена по реда и при условията на настоящия договор;

**3.** Да не разпространява под каквато и да е форма всяка предоставена му от ИЗПЪЛНИТЕЛЯ информация, имаща характер на търговска тайна и изрично писмено упомената от ИЗПЪЛНИТЕЛЯ като такава.

**Чл. 6.** ВЪЗЛОЖИТЕЛЯТ има право:

**1.** Да получи точно и качествено изпълнение на предмета на договора;

**2.** Да получава информация за хода на изпълнението на този договор.

**ІV. СРОКОВЕ И МЯСТО ЗА ИЗПЪЛНЕНИЕ НА ДОГОВОРА**

**Чл. 7. (1)** Доставката, монтажът, тестването и въвеждането в експлоатация на техниката следва да бъде извършено в срок до 30 (тридесет) календарни дни, считано от датата на подписване на настоящия договор. Договорът влиза в сила от датата на подписването му от двете страни и приключва с изтичане на гаранционния срок.

**(2)** За количества доставени извън възложеното с настоящия договор, ВЪЗЛОЖИТЕЛЯТ няма задължение за плащане.

**Чл. 8. (1)** Мястото на доставка на техниката е определено в Техническата спецификация на Възложителя (Приложение 3).

**(2)** Рискът от случайното погиване или повреждане на стоките преминава върху ВЪЗЛОЖИТЕЛЯ от момента на приемането им на мястото на доставка с приемо-предавателен протокол.

**Чл. 9.** За дата на доставка на стоките по договора се счита датата на подписване на окончателния приемо-предавателен протокол, с който стоките се предават на ВЪЗЛОЖИТЕЛЯ.

**V. ПРИЕМАНЕ И ПРЕДАВАНЕ НА СТОКИТЕ**

**Чл. 10. (1)** Приемането на стоките се извършва на мястото на доставяне от представител на ВЪЗЛОЖИТЕЛЯ.

**(2)** ИЗПЪЛНИТЕЛЯТ и представител на ВЪЗЛОЖИТЕЛЯ подписват окончателен приемо-предавателен протокол за доставка, монтаж, тестване и въвеждане в експлоатация на техниката.

**(3)** ИЗПЪЛНИТЕЛЯТ осигурява за своя сметка товаро-разтоварните дейности и транспорта по доставката до мястото на изпълнение и в случаите на гаранционно сервизно обслужване.

**(4)** Когато ИЗПЪЛНИТЕЛЯТ е сключил договор/договори за подизпълнение, работата на подизпълнителите се приема от ВЪЗЛОЖИТЕЛЯ в присъствието на ИЗПЪЛНИТЕЛЯ и подизпълнителя.

**VІ. КАЧЕСТВО, ГАРАНЦИИ И СРОК НА ГОДНОСТ**

**Чл. 11. (1)** Качеството на доставените стоки, предмет на настоящия договор, следва да отговаря на техническите стандарти на производителя и на изискванията на ВЪЗЛОЖИТЕЛЯ, посочени в Техническата спецификация.

**(2)** Гаранционният срок на стоките, предмет на настоящия договор е посочен в Техническата спецификация на Възложителя и съгласно Техническото предложение на Изпълнителя. За начало на гаранционния срок се счита датата на подписване на окончателния приемо-предавателен протокол за доставка, монтаж, тестване и пускане в експлоатация на техниката, която дата се отразява в гаранционната карта за всяка стока.

**(3)** ИЗПЪЛНИТЕЛЯТ осигурява сервизното обслужване в продължение на гаранционния срок, фиксиран в договора.

**(4)** Сервизното обслужване се извършва на мястото на доставката, като ИЗПЪЛНИТЕЛЯТ със собствени сервизни специалисти отстранява възникналата повреда.

**(5)** Гаранционното сервизно обслужване включва разходи за труд, резервни части и транспорт.

**(6)** Гаранционната сервизна поддръжка осигурява отстраняването на възникнал проблем в рамките на работното време на ВЪЗЛОЖИТЕЛЯ при максимално време на реакция/отстраняване на повредата – 48/100 часа от получаването на сервизна заявка.

**(7)** Разходите за повреди, възникнали в резултат на небрежност и неправилна експлоатация не се включват в гаранционното сервизно обслужване.

**(8)** В случай на невъзможност повредата на дефектиралата гаранционна стока да бъде отстранена в уговорения срок, същата следва да бъде заменена с друга за временно ползване.

**(9)** Начинът на уведомяване на сервизната организация на ИЗПЪЛНИТЕЛЯ при възникнала техническа неизправност е писмена заявка на факс:......................., или email:…………………….. която включва в себе си и технологията за следене на изпълнението на договора.

**(10)** В сервизната заявка се посочва номера на договора, точното количество на стоките с техния партиден номер и конкретната техническа неизправност.

**(11)** Ако вследствие на небрежност, виновно действие или бездействие на ВЪЗЛОЖИТЕЛЯ по време на гаранционния срок възникне повреда на стоките, то той заплаща труда по ремонта, включително вложените части и материали.

**VIІ. ОТГОВОРНОСТ ЗА НЕТОЧНО ИЗПЪЛНЕНИЕ. РЕКЛАМАЦИИ**

**Чл. 12. (1)** ВЪЗЛОЖИТЕЛЯТ може да предявява рекламации пред ИЗПЪЛНИТЕЛЯ за:

**а)** количество и некомплектност на стоките или техническата документация (явни недостатъци);

- при доставяне на стоки не от договорения вид, посочен в техническата спецификация;

**б)** качество (скрити недостатъци):

- при констатиране на дефекти при употреба на стоките.

**в)** Рекламации за явни недостатъци на стоките се правят от ВЪЗЛОЖИТЕЛЯ в момента на предаването им, за което се съставя протокол, подписан и от двете страни.

**г)** При рекламация за явни недостатъци ИЗПЪЛНИТЕЛЯТ е длъжен в десет-дневен срок от получаване на рекламацията за своя сметка и риск да достави на мястото на доставяне количеството липсващи в доставката некомплектни/несъответстващи договорени стоки.

**д)** Рекламации за скрити недостатъци се правят през целия срок на гаранционното обслужване на доставените стоки.

**е)** ВЪЗЛОЖИТЕЛЯТ е длъжен да уведоми писмено ИЗПЪЛНИТЕЛЯ за установените дефекти чрез изпращане на сервизна заявка;

**ж)** В сервизната заявка се посочва номера на договора, точното количество на стоките с техния партиден номер, основанието за рекламация и конкретното искане на ВЪЗЛОЖИТЕЛЯ.

**з)** При рекламация за скрити недостатъци, ИЗПЪЛНИТЕЛЯТ е длъжен в десет-дневен срок от получаването й да замени доставените дефектни стоки за своя сметка и риск.

**и)** Стоките, обект на рекламация, се съхраняват от ВЪЗЛОЖИТЕЛЯ до уреждане на рекламациите.

**VІІІ. НЕПРЕДВИДЕНИ ОБСТОЯТЕЛСТВА**

**Чл. 13. (1)** Страните се освобождават от отговорност за неизпълнение на задълженията си, когато невъзможността за изпълнение се дължи на непредвидено обстоятелство. Никоя от страните не може да се позовава на непредвидено обстоятелство, ако е била в забава и не е информирала другата страна за възникването на непредвиденото обстоятелство.

**(2)** “Непредвидено обстоятелство” по смисъла на този договор е непредвидено и/или непредотвратимо събитие от извънреден характер, възникнало след сключването на договора.

**(3)** Страната, засегната от непредвидено обстоятелство, е длъжна да предприеме всички разумни усилия и мерки, за да намали до минимум понесените вреди и загуби, както и да уведоми писмено другата страна незабавно при настъпване на непредвидено обстоятелство.

**(4)** Докато трае непредвиденото обстоятелство, изпълнението на задължението се спира.

**(5)** Не може да се позовава на непредвидено обстоятелство онази страна, чиято небрежност или умишлени действия или бездействия са довели до невъзможност за изпълнение на договора.

**(6)** Не представлява “непредвидено обстоятелство” събитие, причинено по небрежност или чрез умишлено действие на някоя от страните или техни представители и/или служители, както и липсата или недостига на парични средства.

**ІХ. НЕУСТОЙКИ, ГАРАНЦИЯ ЗА ИЗПЪЛНЕНИЕ**

**Чл. 14. (1)** За неизпълнение на задълженията си по настоящия договор, неизправната страна дължи неустойка в размер на 1 % на ден върху стойността на неизпълненото в договорените срокове задължение, но не повече от 20% (двадесет процента) от стойността на неизпълнението, както и обезщетение за претърпените действителни вреди в случаите, когато те надхвърлят договорената неустойка.

**(2)** При забава в плащането ВЪЗЛОЖИТЕЛЯТ дължи неустойка в размер на 0,3 (нула цяло и три) на сто от конкретната дължима сума за всеки ден закъснение, но не повече от 3 (три) на сто от стойността на съответното плащане.

**(3)** За неизпълнението на други задължения по договора, включително при разпространяване на информация, която се отнася до някоя от страните по договора или е била предоставена във връзка с неговото изпълнение, неизправната страна дължи на изправната неустойка в размер на 0.2 (нула цяло и две) на сто от цената по договора за всяко констатирано нарушение.

**(4)** При сключването на този договор ИЗПЪЛНИТЕЛЯТ представя на ВЪЗЛОЖИТЕЛЯ документ за гаранция за изпълнение на договора в размер на 5% (пет процента) от стойността на договора без ДДС.

Гаранцията се предоставя под формата на безусловна и неотменима банкова гаранция в полза на ВЪЗЛОЖИТЕЛЯ, парична сума или застраховка, обезпечаваща изпълнението чрез покриване отговорността на ИЗПЪЛНИТЕЛЯ.

**а)** В случай на банковата гаранция, то тя трябва да влиза в сила от датата на издаването й и бъде със срок на валидност не по-малко от 30 (тридесет) календарни дни след изтичане на гаранционния срок, уговорен в чл. 11, ал. 2 от Договора.

**б)** Паричната сума трябва да бъде внесена по сметка на ВЪЗЛОЖИТЕЛЯ, най-късно в деня на подписване на договора:

УНИКРЕДИТ БУЛБАНК, КЛОН БАТЕНБЕРГ;

IBAN BG76 UNCR 9660 3319 8276 10;

BIC UNCRBGSF.

**в)** Застраховката, която обезпечава изпълнението чрез покриване отговорността на ИЗПЪЛНИТЕЛЯ, е със срок на валидност не по-малко от 30 (тридесет) календарни дни след изтичане на гаранционния срок, уговорен в чл. 11, ал. 2 от Договора. ВЪЗЛОЖИТЕЛЯТ следва да бъде посочен като трето ползващо се лице по тази застраховка. Застраховката следва да покрива отговорността на ИЗПЪЛНИТЕЛЯ по настоящия договор и не може да бъде използвана за обезпечаване отговорността на ИЗПЪЛНИТЕЛЯ по друг договор.

**(5)** ВЪЗЛОЖИТЕЛЯТ връща (освобождава) предоставената гаранция за изпълнение на договора, както следва: 100% - до 15 работни дни, след изтичане на гаранционния срок по чл. 11, ал. 2.

**(6)** ВЪЗЛОЖИТЕЛЯТ има право да усвои изцяло или част от Гаранцията за изпълнение на договора при неточно изпълнение на задължения по Договора от страна на ИЗПЪЛНИТЕЛЯ, в това число при едностранно прекратяване на Договора от ВЪЗЛОЖИТЕЛЯ, поради виновно неизпълнение на задължения на ИЗПЪЛНИТЕЛЯ по Договора.

**(7)** ВЪЗЛОЖИТЕЛЯТ има право да усвои такава част от гаранцията, която покрива отговорността на ИЗПЪЛНИТЕЛЯ за неизпълнението, включително размера на начислените неустойки.

**(8)** ВЪЗЛОЖИТЕЛЯТ задържа цялата гаранция за изпълнение за обезпечаване задължението на ИЗПЪЛНИТЕЛЯ за гаранционна поддръжка.

**X. ПРЕКРАТЯВАНЕ ДЕЙСТВИЕТО НА ДОГОВОРА**

**Чл. 15. (1)** Настоящият договор се прекратява:

**1.** С изтичане на договорения срок по чл. 7;

**2.** При констатирани нередности и/или конфликт на интереси – с изпращане на едностранно писмено предизвестие от **ВЪЗЛОЖИТЕЛЯ** до **ИЗПЪЛНИТЕЛЯ**;

**3.** С окончателното му изпълнение;

**4.** По реда на чл. 118 от Закона за обществените поръчки;

**5.** Когато са настъпили съществени промени във финансирането на обществената поръчка – предмет на договора, извън правомощията на ВЪЗЛОЖИТЕЛЯ, които той не е могъл или не е бил длъжен да предвиди или да предотврати – с писмено уведомление, веднага след настъпване на обстоятелствата;

**(2)** ВЪЗЛОЖИТЕЛЯТ може да прекрати договора без предизвестие, когато ИЗПЪЛНИТЕЛЯТ:

**1.** Забави изпълнението на някое от задълженията си по договора с повече от 3 работни дни;

**2.** Не отстрани в разумен срок, определен от ВЪЗЛОЖИТЕЛЯ, констатирани недостатъци;

**3.** Не изпълни точно някое от задълженията си по договора;

**4.** Използва подизпълнител, без да е декларирал това в офертата си, или използва подизпълнител, който е различен от този, посочен в офертата му;

**5.** Бъде обявен в несъстоятелност или когато е в производство по несъстоятелност или ликвидация;

**(3)** ВЪЗЛОЖИТЕЛЯТможе да прекрати договора едностранно с едномесечно предизвестие, без дължими неустойки и обезщетения и без необходимост от допълнителна обосновка. Прекратяването става след уреждане на финансовите взаимоотношения между страните за извършените от страна на ИЗПЪЛНИТЕЛЯ и одобрени от ВЪЗЛОЖИТЕЛЯ дейности по изпълнение на договора.

**ХI. ИЗМЕНЕНИЯ НА ДОГОВОРА**

**Чл. 16.** Настоящият договор може да бъде изменян само по изключение, при условията на чл. 116 от ЗОП.

**XII. ПРИЛОЖИМО ПРАВО**

**Чл. 17.** Страните ще решават споровете, възникнали при и по повод изпълнението на договора или свързани с него или с неговото тълкуване, недействителност, неизпълнение или прекратяване, по взаимно съгласие, а при непостигане на съгласие – въпросът се отнася за решаване пред компетентния съд на територията на Република България по реда на Гражданския процесуален кодекс.

**Чл. 18.** За неуредените по настоящия договор въпроси се прилагат разпоредбите на законодателството на Република България – ЗОП, ЗЗД, Търговския закон и др.

**ХIІІ. СЪОБЩЕНИЯ**

**Чл. 19. (1)** Всички съобщения между страните, свързани с изпълнението на този договор са валидни, ако са направени в писмена форма и са подписани от упълномощените представители на ИЗПЪЛНИТЕЛЯ или ВЪЗЛОЖИТЕЛЯ.

**(2)** ВЪЗЛОЖИТЕЛЯТ и ИЗПЪЛНИТЕЛЯТ определят лица за контакти, които координират качественото и своевременно изпълнение на договора за обществена поръчка. Доставката, монтажът, тестването и пускането в експлоатация се приемат от определените от ВЪЗЛОЖИТЕЛЯ лица с подписване на приемо-предавателни протоколи за доставка, монтаж, тестване и пускане в експлоатация на техниката.

**(3)** За дата на съобщението се смята:

- датата на предаването – при ръчно предаване на съобщението;

- датата на пощенското клеймо на обратната разписка – при изпращане по пощата;

- датата на приемането – при изпращане по факс.

**(4)** Упълномощенителица, ангажирани с оперативното изпълнение на настоящия договор са, както следва:

ЗА ВЪЗЛОЖИТЕЛЯ:

………………………………………………………………………………………………

тел.: ………………………………………………, Fax:……………………………

E-mail: ………………………………………………………………………………………

ЗА ИЗПЪЛНИТЕЛЯ:

………………………………………………………………………………………………

тел.: ………………………………………………, Fax:……………………………

E-mail: ………………………………………………………………………………………

При промяна на упълномощените лица по договора, съответната страна ще бъде уведомена в срок до 10 (десет) работни дни.

**Чл. 20.** Всяка страна се задължава при промяна на адреса и банковите си сметки да уведоми незабавно другата страна.

**ХІV. ПРОВЕРКИ И ОДИТ ОТ НАЦИОНАЛНИ И ЕВРОПЕЙСКИ ОРГАНИ**

**Чл. 21 (1)** ИЗПЪЛНИТЕЛЯТ е длъжен да допуска представители на Управляващия орган, Сертифициращия орган, националните одитни органи, Европейската комисия, Европейската служба за борба с измамите, Европейската сметна палата и външни одитори да проверяват, посредством проучване на документацията му или проверки на място, изпълнението на договора, и да проведат пълен одит, при необходимост, въз основа на разходооправдателните документи, приложени към счетоводните отчети, счетоводната документация и други документи, свързани с финансирането на договора. ИЗПЪЛНИТЕЛЯТ е длъжен да осигури наличността на документите в съответствие с изискванията на чл. 140 от Регламент (ЕС) № 1303/2013 на Европейския парламент и на Съвета.

Всички разходооправдателни и други документи с доказателствена стойност се съхраняват за период от две години, считано от 31 декември на годината, в която и извършено окончателното плащане по договора.

**(2)** ИЗПЪЛНИТЕЛЯТ е длъжен да допуска представители на Управляващия орган, Сертифициращия орган, националните одитни органи, Европейската служба за борба с измамите и външни одитори да извършат проверки и инспекции на място в съответствие с процедурите, предвидени в законодателството на Европейската общност за защита на финансовите интереси на Европейските общности срещу измами и други нарушения и приложимото национално законодателство.

**(3)** ИЗПЪЛНИТЕЛЯТ се задължава да предостави достъп на служителите или представителите на Управляващия орган, Сертифициращия орган, националните одитни органи, Европейската комисия, Европейската служба за борба с измамите и Европейската сметна палата, както и на външни одитори достъп до местата, където се осъществява договорът, в това число и достъп до информационни системи, както и до всички документи и бази данни, свързани с финансово-техническото управление на договора, както и да направи всичко необходимо, за да улесни работата им. Документите трябва да се съхраняват на достъпно място и да са картотекирани по начин, който улеснява проверката.

**(4)** ИЗПЪЛНИТЕЛЯТ гарантира, че правата на Управляващия орган, Сертифициращия орган, националните одитни органи, Европейската комисия, Европейската служба за борба с измамите, Европейската сметна палата и външните одитори да извършват одити, проверки и проучвания, ще се упражняват равноправно, при еднакви условия и в съответствие с еднакви правила и по отношение на неговите подизпълнители.

**ХV. ОБЩИ УСЛОВИЯ**

**Чл. 22.** Договорът влиза в сила от датата на подписването му от двете страни и приключва с изтичане на гаранционния срок на доставените по договора стоки.

**Чл. 23.** Нищожността на някоя клауза от договора не води до нищожност на друга клауза или на договора като цяло.

**Чл. 24.** Във връзка с изпълнението на договора страните се задължават да спазват изискванията за защита на личните данни съобразно разпоредбите на Закона за защита на личните данни.

**Чл. 25.** Настоящият договор се състави и подписа в четири еднообразни екземпляра – три за ВЪЗЛОЖИТЕЛЯ и един за ИЗПЪЛНИТЕЛЯ.

**Неразделна част от настоящия договор са следните приложения:**

1. **Предложение за изпълнение на обществената поръчка на ИЗПЪЛНИТЕЛЯ – Приложение 1;**
2. **Ценово предложение на ИЗПЪЛНИТЕЛЯ – Приложение 2;**
3. **Техническа спецификация на ВЪЗЛОЖИТЕЛЯ – Приложение 3;**
4. **Гаранция за изпълнение.**

**ВЪЗЛОЖИТЕЛ: ИЗПЪЛНИТЕЛ:**

**………………………. ……………………..**